**ЧАСТНА ДЕТСКА ГРАДИНА „ФАМИЛИЯ“ – ЕООД - ПЛОВДИВ**

**РЪКОВОДСТВО ЗА РОДИТЕЛЯ**

 на частна детска градина “ФАМИЛИЯ” – ЕООД - ПЛОВДИВ

СЪДЪРЖАНИЕ

ДЕТСКА ГРАДИНА “ФАМИЛИЯ” – ЕООД - ПЛОВДИВ

НАШАТА МИСИЯ

НАШЕТО ОТНОШЕНИЕ

НАШИТЕ ПОХВАТИ

МЕСТОПОЛОЖЕНИЕ. АТМОСФЕРА

КАНДИДАТСТВАНЕ, ПРИЕМ И ПОСТЪПВАНЕ

ОБУЧЕНИЕ И ВЪЗПИТАНИЕ В ЧДГ “ФАМИЛИЯ” – ЕООД - ПЛОВДИВ ”

ПРОГРАМА

ДОПЪЛНИТЕЛНИ ПЕДАГОГИЧЕСКИ УСЛУГИ

ПРАЗНИЦИ И РАЗВЛЕЧЕНИЯ

ДИСЦИПЛИНА И ВЪЗПИТАНИЕ

ПОДАРЪЦИ И ДАРЕНИЯ

МЕДИЦИНСКО ОБСЛУЖВАНЕ

БОЛЕДУВАНЕ

МЕРКИ ЗА БЕЗОПАСНОСТ

ФИНАНСОВИ УСЛОВИЯ

ДОПЪЛНИТЕЛНИ ТАКСИ

НАЧИНИ НА ПЛАЩАНЕ

ЛИЦА ЗА КОНТАКТ

**Частна ДЕТСКА ГРАДИНА “ФАМИЛИЯ” – ЕООД - ПЛОВДИВ**

Частна детска градина “ФАМИЛИЯ” – ЕООД - ПЛОВДИВ е институция в системата на предучилищното и училищно образование, в която се отглеждат, възпитават, социализират и обучават деца на възраст от 2 годишна възраст до постъпването им в първи клас. Притежава лиценз от МОН по ЗПУО.

**НАШАТА МИСИЯ**

Нашата мисия се събира в една дума – **НЕЖНОСТ** и **ХАРМОНИЯ** във взаимодействието с родителите и децата, ХАРМОНИЯ в колектива на детската градина, в постиженията и резултатите. Ние предлагаме различен подход с традиции и иновации.

Желанието ни е да достигнем необходимата висота и съвършенство в работата, за да удовлетворим високите изисквания и очаквания на родителите, а на децата да предложим най-нежната грижа, съчетана с модерно обучение, следвайки техните естествени стремежи.

**НАШЕТО ОТНОШЕНИЕ И ПОХВАТИ**

Ние уважаваме уникалността и ценим личността на детето, неговата креативност и чистота. Ние не му „наливаме” знания, ние го учим как само да открива знанието. Учим го как да използва пълния си капацитет за придобиване на знания, като го подпомагаме и го окуражаваме в неговото развитие.

**ЛИЧНОСТ И ИНДИВИДУАЛНОСТ**

Всяко дете е уникално. Ние откриваме потенциала от интелектуални, спортни и творчески дарби на детето с програми за развитие, индивидуален подход и участие в инициативи извън рамките на детската градина.

**ЕКИПНОСТ И СПОДЕЛЕНА ОТГОВОРНОСТ**

Частна детска градина “ФАМИЛИЯ” – ЕООД - ПЛОВДИВ e общност, в която всички ние – деца, служители и родители, се учим един от друг. Проявяваме взаимно уважение и се ръководим от единни правила, добродетели и ценности. Постоянно общуваме и си партнираме с родителите. Предоставяме и търсим обратна връзка. Насърчаваме родителите за активно участие в целия процес на възпитание и обучение.

**ПРЕДИЗВИКАТЕЛСТВО В УЧЕНЕТО**

Детската личност е безкрайно предизвикателство. Всеки малък човек се нуждае от подадена ръка по пътя на себеоткриването и опознаването на заобикалящата го среда. В Частна детска градина “ФАМИЛИЯ” – ЕООД - ПЛОВДИВ детето учи непрекъснато – докато решава поставените възпитателно-образователни задачи, докато общува с учители и деца, докато се храни и обслужва, докато играе и твори. Считаме за важни всички успехи - учебни, артистични, спортни, личностни. Ние непрекъснато проследяваме и отчитаме постиженията на децата като за нас е особено важна тяхната успешна адаптация към средата, желанието за изява, доброто самочувствие.

В Частна детска градина “ФАМИЛИЯ” – ЕООД - ПЛОВДИВ се приемат деца от 2 до 7 -годишна възраст.

 Разпределени в четири възрастови групи, но събрани в една разновъзрастова:

● 2 – 3 години-детска ясла

● 3 – 4-годишни- първа възрастова група

● 4 – 5-годишни- втора възрастова група

● 5 – 6-годишни- трета възрастова група

● 6 – 7-годишни- четвърта възрастова група

Ние знаем колко са важни вниманието и индивидуалният подход към всяко дете.

**„УЧА”, „МОГА”, „ ТВОРЯ”, „ ИГРАЯ”**

В нашата градина вярваме в значимостта на интелектуалното, социалното и емоционално развитие на децата. Поставили сме си за цел да ги превърнем в отговорни, уверени и отворени към света личности, които учат, могат, знаят, творят и играят като:

● разбират и ценят себе си и останалите деца;

● имат уникални способности, които ежедневно се развиват и усъвършенстват;

● се учат да вземат самостоятелни решения и да правят правилен избор;

● проявяват интерес към собствената си дейност и към живота на другите;

● изграждат представа за различните общности от хора;

● осъзнават ролята на пълноценната информация в своето ежедневие;

● демонстрират изследователски подходи в познавателната си дейност;

● желаят да постигнат индивидуално нови резултати, с които да бъдат полезни на другите;

● изграждат положително отношение към природната среда и полагат грижи за нейното

опазване съвместно с възрастните;

● спазват основни здравословни, хигиенни навици и мерки за безопасност.

Педагозите в Частна детска градина “ФАМИЛИЯ” – ЕООД - ПЛОВДИВ, като спътници на децата в тяхното откриване на света, неговите чудеса и тайни, позволяват достигането на тези цели.

**МЕСТОПОЛОЖЕНИЕ. АТМОСФЕРА.**

Частна детска градина “ФАМИЛИЯ” – ЕООД - ПЛОВДИВ се намира в район Централен до парк „ШАХБЯЗЯН “, уютна сграда с интериор, който не се различава от познатата на детето семейна обстановка. Към сградата има обширен и приветлив двор, снабден с любимите на децата съоръжения за игра. Обособените площадки осигуряват възможност за занимания по групи и интереси. При неблагоприятни атмосферни условия децата могат да изразходват енергия в оборудвания физкултурен салон. Частна детска градина “ФАМИЛИЯ” – ЕООД - ПЛОВДИВ разполага със занимални, обзаведени по начин, който провокира творческото въображение на децата. Te са организирани като кабинети за образователни направления. Така децата знаят, че всеки кабинет в детската градина има специално предназначение. Отоплението в детската градина е с ток. В помещенията се поддържа микроклимат отговарящ на изискванията на Наредба №3 от 2007 г. за детските градини, а за преходните сезони помещенията са оборудвани с инвертори климатици. Всяко дете разполага със свое собствено място шкафче, където да съхранява дрехите и вещите си. В зависимост от възрастта им е предвидена подходяща организация и помещение за следобеден сън.

**КАНДИДАТСТВАНЕ, ПРИЕМ И ПОСТЪПВАНЕ**

Частна детска градина “ФАМИЛИЯ” – ЕООД - ПЛОВДИВ се приемат деца от 2 до 7 -годишна възраст. При нас могат да бъдат записани всички деца, независимо от тяхната раса, религия, националност, етнически произход, пол или умения.

**КАНДИДАТСТВАНЕ**

● Посещение на Частна детска градина “ФАМИЛИЯ” – ЕООД - ПЛОВДИВ след предварително уговорена среща с Директора или управител. Запознаване на родителите с условията в детската градина и обсъждане потребности на детето.

● Попълване на Заявление за кандидатстване.

**ПРИЕМ**

След одобрение на подаденото заявление, родителите биват информирани за приема. В случай, че нямаме свободни места, родителите могат да заявят желание и заявлението да остане в чакаща листа. При първа възможност те ще бъдат информирани за прием.

**ПОСТЪПВАНЕ**

След потвърждение за прием в Частна детска градина “ФАМИЛИЯ” – ЕООД - ПЛОВДИВ, в срок до 7 дни (една седмица) преди постъпването, родителите е необходимо:

***1. Да попълнят и подпишат договор в 2 екземпляра.***

***2. Да предоставят копие от акт за раждане на детето.***

*3. За постъпване на детето в Частна детска градина “ФАМИЛИЯ” – ЕООД - ПЛОВДИВ се изискват следните медицински документи, които се предават в първия ден на посещение в детската градина****:***

***● Резултат от фекална проба за чревни хелминти;***

***● Резултат от фекална проба за носителство за шигела, салмонела и патогенни коли;***

***● Резултат от перианален отпечатък за острици;***

***● Изследване на кръв и урина;***

***● Резултат от носен и гърлен секрет за липса на патогенни бактерии;***

***● Бележка от личния лекар в уверение на това, че детето е клинично здраво и не е в контакт с остри заразни болести (бележката е валидна 3 дни от издаването й);***

***● Лична здравно-профилактична карта, попълнена от личния лекар на детето с попълнен актуален имунизационен статус (за Деца-чужденци е необходим превод на български език и заверка от СРЗИ).;***

***● Здравна карта за дете***

**НЕОБХОДИМИ ВЕЩИ И ОБЛЕКЛО ЗА ДЕТСКАТА ГРАДИНА**

Всяко дете има индивидуално място в гардеробче, легло в спалнята на групата.

За гардеробчето е необходимо да се предостави и поддържа:

***1. Раничка с поне един комплект резервни дрешки, надписани на етикета;***

***2. Пантофки за вътре.***

***3. Обувки за двора***.

***4. Връхна дрешка.***

***5. Дрешки за дъждовно/снежно време.***

***6. Слънцезащитен крем и гребен.***

**За спалнята е необходимо:**

***1. Пижама, надписана на етикета. Пижамата се връща всяка седмица в петък за подмяна.***

***2. Памперси за малките деца.***

***3. Лична козметика, ако се използва такава.***

**РАБОТНО ВРЕМЕ**

Частна детска градина “ФАМИЛИЯ” – ЕООД – ПЛОВДИВ работи целогодишно!

Пълен работен ден от 08:00 до 18.00 ч.

**ПОЧИВНИ ДНИ**

6 септември Ден на Съединението на България

22 септември Ден на Независимостта

24-31 декември Коледа

1 януари Нова година

3 март Ден на Освобождението

1 май Ден на труда

Великден

6 май Ден на армията и въоръжените сили

24 май Ден на славянската писменост и култура

**ОБУЧЕНИЕ И ВЪЗПИТАНИЕ В Частна детска градина “ФАМИЛИЯ” – ЕООД - ПЛОВДИВ**

**АДАПТАЦИЯ НА ДЕТЕТО**

Частна детска градина “ФАМИЛИЯ” – ЕООД - ПЛОВДИВ предлага плавна адаптация . Адаптацията продължава до три дни, в зависимост от поведението на детето. Често

приключва още първия ден, когато детето решава, че не иска да си тръгне. Периодът на адаптация се заплаща на ден. След постъпване на детето, родителите получават няколкократно през деня

съобщения, видео и снимки от различни режимни моменти с детето им, както и квалифицирана

педагогическа консултация за неговата безпроблемна адаптация и социализация.

**ПАРТНЬОРСТВО С РОДИТЕЛИТЕ**

За ЧДГ „ФАМИЛИЯ” е важно родителите да бъдат добре информирани за обучението,

възпитанието и развитието на детето. С тази цел се организират:

● родителски срещи по групи – два пъти в годината (в началото и в края на учебния срок);

● индивидуални родителски срещи с учители – два пъти годишно за обмен на информация

между родител и учител на съответното дете. Такава среща се осъществява по желание от

страна на родителя, като се заявява предварително;

● Открити педагогически практики през м. февруари, април (ежегодно).

● ЧДГ „ФАМИЛИЯ“ информира родителите чрез затворената Вайбър група или по електронна поща за:

● настъпили промени в организацията;

● организирани мероприятия, предварително планирани и налагащи излизане от детска

градина „ФАМИЛИЯ” ;

● инфекциозни заболявания;

● почивни дни.

Има създадена група във Вайбър за споделяне на видеоматериали, мнения, съобщения и всичко, което касае педагогическото взаимодействие в детската градина.

**РАПОРТИ И ОБРАТНА ВРЪЗКА**

Познавателните, социалните и емоционални прояви на децата се отразяват в рапорти, като в

началото на учебната година се изготвя входно равнище, а в края на годината изходящо -ДИАГНОСТИКА.

Частна детска градина „ФАМИЛИЯ” се стреми да осигури на педагозите възможност

спокойно да провеждат ситуациите си, както и да имат ползотворна почивка след работно време.

При необходимост от информация, грижа и всяко нещо, което кара родителя да се чувства

некомфортно, той може да потърси пряк индивидуален контакт с директора, управител или учител посочен от него заместник и пом. възпитател (конкретно по въпроси, касаещи здравословното състояние на детето).

**ДНЕВЕН РЕЖИМ**

Дневният режим на децата в детската градина е съобразен с потребностите на възрастта,

касаещи активните занимания, храненето и почивката.

08:30 – 08:40 Прием. Гимнастика. Дейности по интереси.

08:50 – 09:00 Закуска.

09:00 – 09:30 Педагогически ситуации за формиране на емоционална интелигентност, култура на

общуване, разговори по актуални теми.

09:35 – 10:00 Педагогически ситуации

10:05 – 10:15 Лека закуска-плод.

10:35 – 11:00 Педагогически ситуации и допълнителни дейности.

11:05 – 12:00 Игри на открито или вътре според времето и сезона

12:00 – 13:00 Обяд

13:00 – 15:00 Подготовка за сън. Следобеден сън

13:00 – 15:00 Занимания с деца, които не спят

15:00 – 15:50 Самообслужване след сън, игри след сън.

16:55 – 16:20 Следобедна закуска

16:20 – 16:40 Педагогическа ситуация

17:05 – 18:00 Игри на открито или вътре според времето и сезона.

**ХРАНЕНЕ**

Децата в ЧДГ „ФАМИЛИЯ” се хранят балансирано и здравословно. Менюто е изготвено от

медицинско лице съгласно най-новите тенденции в храненето . Децата се обучават в култура на

хранене и етикет. Приучват се в самостоятелно използване на приборите за хранене, обноски и

правила при сервиране на храната и отсервирането.

● Стандартно меню произведено кетъринг за детска градина, регистрирани по Закона за храните и включващо:

- Сутрешна закуска;

- Подкрепителна закуска (пресен плод или зеленчук);

- Обяд (супа, основно ястие и десерт);

- Следобедна закуска.

Необходимо е родителите да уведомят ЧДГ „ФАМИЛИЯ”, ако детето е алергично към

определени храни или в случай че съществуват други причини то да не ги приема.

Родителите трябва да уведомят във Вайбер групата ако детето отсъства на следващия ден за да не му се начислява такса храна.

Децата не се насилват да се хранят, но биват целенасочено насърчавани чрез обяснения и им се

предоставя избор между първото или второто ястие (за обяда конкретно). При желание от тяхна

страна, получават допълнително количество храна в рамките на допустимото за възрастта им. На

най-малките се оказва допълнителна помощ.

Деца, приети след 9.00ч трябва да бъдат закусили вкъщи.

**СЛЕДОБЕДЕН СЪН**

Децата, чиито родители не желаят те да спят следобед, се занимават планирано, според възрастта и

интересите си.

**ПРОГРАМА**

Планирането на учебните занимания в ЧДГ „ФАМИЛИЯ” се осъществява въз основа на

Програмна система за обучение. Включените в програмата занимания и обучаващи ситуации са по

образователните направления Български език и Литература, Околен свят, Математика, Музика,

Изобразително изкуство, Физическа култура, Конструиране и технологии. За децата-чужденци се провеждат индивидуални занимания по Български език, като е разработена забавно-образователна програма, в която са включени развлекателни игри, песни и много практически упражнения.

Образователният подход, акцентира върху ученето чрез активно участие във всички дейности.

Децата имат директен контакт при взаимодействието с хора и обекти, при участието в различни

събития, в обмяната на идеи и чрез игра заедно се учим. На първо място в своята идеология програмата поставя интересите и личния избор на децата, които изграждат представите си за хората и заобикалящата ги среда чрез активно взаимодействие с тях. Децата имат възможност да правят своите първи стъпки в образователния процес, следвайки своя личен избор, своите планове и решения. Програмата има седмична тематика (според сезона и типичното за него, според празниците и т.н.). Като цялостна постановка са включени интересни за децата теми, с привлекателен и занимателен характер.

В тази нелека задача голяма роля играят учителите и родителите, които оказват ценна и безрезервна подкрепа във всички области на развитие на детето.

Още в най-ранна детска възраст залагаме на проектно-базирано обучение. Избира се тема, която

вълнува в момента децата и се посвещава на нея период от седмица или повече, според техния

интерес. Събира се информация, материали, изготвят се пана, рисунки, обемни форми и всичко,

което може да предложи детското въображение и любопитство и да бъде претворено чрез

професионалната креативност на учителите в нови знания и умения за децата.

ЧДГ „ФАМИЛИЯ” може да организира за подготвителните групи състезанието „Клуб на

знаещите“, което излъчва бъдещите отлични ученици, стимулира състезателния дух и възпитава в

спазване на правила и спортсменство.

**БЪЛГАРСКИ ЕЗИК И ЛИТЕРАТУРА**

Чрез образователното направление се извежда на преден план комплексната реализация на

речевото развитие на детето от предучилищна възраст. Една от основните функции на

обучението по това направление е задоволяване на потребността на детето от речева активност,

което предизвиква положителни емоции и се превръща в стимул за изграждане на умения за

комуникиране и общуване: готовност за директно и адекватно на речевата ситуация изразяване.

Образователното направление има за цел изграждане на нагласа у детето да слуша активно

художествено произведение и да изразява отношението си към него и към постъпките на героите

в него. Съдържанието на образователното направление е структурирано в шест образователни

ядра: Свързана реч, Речник, Граматически правилна реч, Звукова култура, Възприемане на

литературно произведение и Пресъздаване на литературно произведение. Дейностите по

образователното направление са подчинени на целта за осигуряване на щастливо детство на

всяко дете, както и за изграждане на мотивация и увереност в собствените му възможности.

Планирането на дейностите по образователното направление гарантира запознаване с

националните ценности и традиции с цел съхраняване и утвърждаване на националната

идентичност. Обучението осигурява условия за стимулиране на детето към активност в процеса

на говорене и слушане, като то: назовава предмети, признаци, действия и употребява думите в

контекста на изречението; разбира смисъла на думите, които употребява; конструира различни

видове изречения в ежедневната си реч; произнася правилно фонемите в българския език; проявява култура на речево общуване.

Всеки ден, преди сън, учителките четат на децата любими приказки, което е своеобразен ритуал

в тяхното ежедневие.

Постепенно, в общуването се появяват и буквите, към които децата проявяват огромен интерес.

В края на трета група повечето деца усвояват умението за четене без целенасочена подготовка

за това.

**ОКОЛЕН СВЯТ**

Близката за детето среда е естествената основа за схващане на най-значимите норми на

поведение, дейност и живот в света, които демонстрират природо-социалното единство. Чрез

образователното направление се реализира педагогическо взаимодействие, насочено към

социализиращите процеси - изграждане на адекватна представа за обкръжаващата близка

социална среда, придобиване култура на поведение, социални умения за общуване и

самостоятелна детска игрова дейност като предпоставки за готовността за училище. В тази

възраст детето избира какво ще разгледа и ясно показва какво все още не привлича вниманието

му. Затова и „картината за света" на всяко дете е несъвършена и непълна - тя е резултат от

учудване, но същевременно и от систематизиране на опита чрез педагогическите ситуации, чрез

които опознава ярки и емоционално привлекателни обекти и предмети. Приоритет на

направлението са социалните умения, които да се трансформират под влияние на когнитивните

умения при опознаването на света. Цялостният характер на преживяванията се изменя под

въздействието на специфичното придобиване на социален опит в педагогическите ситуации и в

самостоятелната игрова дейност. Дейностите по образователно направление са подчинени на

целта за осигуряване на щастливо детство на всяко дете, както и за изграждане на мотивация и

увереност в собствените му възможности. При планирането на дейностите се осигурява

запознаване с националните ценности и традиции с цел съхраняване и утвърждаване на

националната идентичност. Целите на направлението са свързани с разнообразни начини за

успешно свързване с другите. Партнирането на учителя е изградено върху емоционалните

отношения с децата, предполагащо позитивното настроение и искрената радост от съвместната

дейност. Обемът на съдържанието по образователното направление включва конкретни

представи и умения за околния свят, систематизирани в четири образователни ядра:

Самоутвърждаване и общуване с околните, Социална и здравословна среда, Светът на

природата и неговото опазване и Културни и национални ценности. Запознаването с околния

свят при нас се случва често извън затворените помещения на занималните, в неформална и

реална среда. Разполагаме с оборудвана отворена стая на двора, където работим с децата в

различни режимни моменти при подходящи атмосферни условия.

**МАТЕМАТИКА**

Заниманията по математика включват интересно структурирани теми, които дават на децата знания

за равнинните фигури и форми, за количествените отношения между обектите, изграждат

пространствени и времеви представи, запознават се с различни начини за измерване.

Обучението е умело съчетано с весели игри, които помагат на децата да приемат ученето като

източник на радост и предизвикателства. Обучението по математика в детската градина води до

придобиването на първоначални представи за количествените, пространствените и времевите

отношения на обектите от заобикалящия детето свят, развива мисленето и паметта. Заниманията по

математика се осъществяват чрез педагогически ситуации, групирани в ядра: „Количествени

отношения”, „Измерване”, „Пространствени отношения”, „Времеви отношения”, „Равнинни фигури”.

В последната година от своето обучение децата умеят да сравняват количества, да измерват

дължини, да събират и изваждат числа до 10, да броят, да познават часовника, да се ориентират във времето и пространството.

Освен това, в ЧДГ „ФАМИЛИЯ” много наблягаме на развитието на мисловните процеси,

концентрация и памет чрез разнообразни тестови методики.

**МУЗИКА**

Музиката и танците за детска градина „ФАМИЛИЯ” са част от образователната програма и

заемат важно място сред обучаващите ситуации. Водени от професионалисти, те развиват у децата

усет към красотата на звуците и движенията и им дават възможност да изразяват емоционалното си

състояние. Музиката, с която децата се занимават два пъти седмично, включва разучаване на детски песни с образователна цел. Цели и задачи на ситуациите са развиване на музикалния слух,

посредством основните музикални дейности: свирене на музикален инструмент, слушане на музика

от различни жанрове и стилове, изпълнение (пеене) на песен, интерпретация на музикално

произведение. В обучението по музика е заложено на ритмика, движения с музика, запознаване с

музикалното изкуство в цялото му многообразие и красота. Ситуациите по музика се осъществяват от учител.

**ФИЗИЧЕСКА КУЛТУРА**

Физическата култура включва основни упражнения за развитие на моториката като цяло

(издръжливост, ловкост и бързина на реакцията) и за укрепване на детския организъм.

Ситуациите се провеждат два пъти седмично. Те формират, развиват и усъвършенстват

двигателните умения и качества. Прилагат се закалителни процедури, оздравителна и изправителна гимнастика, профилактика на гръбначните изкривявания и плоскостъпието. Занятията се провеждат както на открито в двора, така и в специално оборудвания физкултурния салон.

**ИЗОБРАЗИТЕЛНО ИЗКУСТВО**

Изкуството в детска градина „ФАМИЛИЯ” е възможност за свободно творчество, за избор

между разнообразни техники и материали. Децата усвояват основните умения в рисуването,

моделирането, апликирането и драматичната игра. Заниманията по изкуство развиват в огромна

степен фината моторика на децата, възпитават естетически вкус и изграждат умения за влизане в

различни роли. Детската изобразителна дейност има своя специфика, която неотменно е свързана с

основните видове изобразително изкуство – живопис, графика, скулптура и приложно изкуство. На

децата в детската градина се осигурява възможност за допир с произведения от различните видове и жанрове на самото изкуство. Създават се умения за цветно и графично изграждане на рисунката, за моделиране с начални представи за скулптурни произведения, за декоративно рисуване, свързано с някои достъпни приложни изкуства, както и работа с нетрадиционни материали.

Едновременно с постигането на Държавните Образователни Стандарти на МОН, децата получават една солидна основа от знания и умения. Образователното съдържание тече паралелно и тематично свързано с образователното съдържание на ситуациите, провеждани на български език. По време на заниманията децата се занимават основно в четири направления: език,

математика, природа, социален свят. Заниманията са умело пречупени през изкуството и музиката,

като по този начин на децата се предлага един творчески и занимателен подход при изучаването.

**ИЗЛИЗАНИЯ**

Посещения в музеи, пожарна, зоопарк са част от програмата и са тематично свързани с нея.

Посещенията извън детската градина са повод децата да усъвършенстват навиците си за поведение

на обществени места. Приучават се към спазване на правилата за движение по улиците.

За всяко посещение родителите предварително са уведомени чрез програмата за възпитателна

работа, а при по-специални случаи – с писма и съобщения.

**ЗЕЛЕНО УЧИЛИЩЕ**

За децата над 4- годишна възраст се организира Зелено училище. За тях

програмата е целодневна и е наситена с динамика, съобразена с възрастовите им особености.

Децата тръгват след сутрешна закуска и се прибират в детската градина следобед.

**ЕКСКУРЗИИ**

В рамките на учебната година организираме тематични екскурзии с посещения на обекти с

образователна и развлекателна цел. Някои от тях са поднесени на децата като награда за

постижения.

\*Гореописаните услуги се заплащат допълнително. Цените се формират ежегодно. Родителят заявява услугата, чрез попълване на формуляр „Искане за допълнителна услуга”, който може да получи от Директора.

**ПРАЗНИЦИ И РАЗВЛЕЧЕНИЯ**

**В ЧДГ „ФАМИЛИЯ” се провеждат празници и развлечения по различни поводи.**

**ПРАЗНУВАМЕ :**

- РОЖДЕН ДЕН НА ДЕТЕТО

- ПЪРВИ УЧЕБЕН ДЕН

- ДЕН НА ХРИСТИЯНСКОТО СЕМЕЙСТВО

- МЕСЕЦ НА ТАТКО

- ДЕН НА НАРОДНИТЕ БУДИТЕЛИ

- ПРИКАЗЕН КАРНАВАЛ

- КОЛЕДА

- БАБА МАРТА

- ДЕН НА МАМА

- ПРОЛЕТНИ ПРАЗНИЦИ

- ВЕЛИКДЕН

- ПЪРВИ ЮНИ

- РОЖДЕН ДЕН НА ДЕТСКАТА ГРАДИНА

В началото на всяка учебна година родителите се запознават с предстоящия ПРАЗНИЧЕН КАЛЕНДАР.

**ДИСЦИПЛИНА И ВЪЗПИТАНИЕ**

В ЧДГ „ФАМИЛИЯ” обучението и дисциплината се постигат с разбиране, търпение и любов.

Дисциплината е стриктна, постоянна и градивна. Детето знае какво се очаква от него, преди да може да го изпълни. Напътствията в тази насока дават на децата сигурност, че са обичани и че за тях се полагат грижи.

Положителното отношение е от първостепенно значение при грижата за децата, затова ние ги

насърчаваме в позитивните им прояви, а отрицателните да бъдат свеждани до минимум. Всички

членове на екипа на детска градина „ФАМИЛИЯ” се запознават с характерните за възрастта

2-7 години особености, с произхода на децата, със специалните им нужди и техните интереси, за да

могат да се грижат възможно най-добре за тях.

На децата непрекъснато се напомня кое поведение е приемливо и им се помага да посрещат

проблемните ситуации по адекватен начин.

Екипът на ЧДГ „ФАМИЛИЯ” е посветен на изграждането на нравствени, творчески и етични

възгледи у децата.

С детето се работи конструктивно във всеки един момент. Към него никога не се подхожда по начин, който го плаши. Педагозите използват единствено любов, нежност, подкрепа, обяснение и насърчаване.

Поощрява се поведение, заслужаващо похвала. В случай, че възникнат поведенчески проблеми, се

използват позитивни подходи.

За да възпитават децата в прояви на взаимно уважение, достойно поведение и отговорност,

възрастните трябва добре да познават техните потребности и силните им страни, за да имат

основание да очакват положителни резултати в дългосрочна перспектива.

Педагозите осъзнават колко важно е да не отнемат правата на децата. В очакванията и изискванията си към децата педагозите са последователни и внимателни, но категорични.

Позитивната дисциплина, която прилагаме в ЧДГ „ФАМИЛИЯ” дава възможност на детето:

● Да се чувства полезно чрез възлаганите му задачи;

● Да изразява избор, като по този начин то усвоява житейски умения и се чувства пълноценно;

● Да се учи на постоянство и търпение;

● Да се учи от последствията на действията си;

● Да участва във вземането на решения, осъзнавайки, че най-добрите решения са тези, за които допринася.

Обезпокояващи негативни прояви се довеждат до знанието на родителите.

Очакванията за начина, по който детето е необходимо да се държи в детската градина, са изразени в конкретни правила. С децата се работи ежедневно:

● При качване по стълбите;

● За миене на ръце и спазване на лична хигиена;

● За поддържане на занималните в ред;

● За хранене и изграждане култура на поведение;

● За безопасни игри на открито;

● За поведение по време на педагогически ситуации.

ЧДГ „ФАМИЛИЯ” има разработен „Етичен кодекс на работещите с деца“, в който по

категоричен начин са описани всички позитивни методи за въздействие при проблемни ситуации,

които по никакъв начин не нараняват достойнството на децата, не стресират и, същевременно, водят до ефективни положителни резултати в детското поведение. Всяка деструктивна и асоциална проява се разглежда на експертно ниво, търсят се причините за нея и се работи с детето за тяхното

преодоляване.

Работата по изграждане на умения за културно поведение, емпатия и спазване на правила е процес, тясно свързан със семейството. Затова, комуникацията с родителите тук е много мащабна,

непрекъсната и градивна.

**ПОДАРЪЦИ И ДАРЕНИЯ**

Допълнителни възнаграждения и подаръци за служителите под каквато и да било форма не са

желателни. Според стратегията на управление ръководството стимулира служителите си съобразно

техните нужди и потребности.

Подаръци, дарения и допълнителни постъпления, предназначени за частна детска градина „ФАМИЛИЯ”, са напълно достатъчен израз на оценка за работата на целия екип.

В случай че решите да направите подарък или дарение, ще Ви бъдем признателни, ако той е под формата на книги, учебни пособия или играчки, които биха подпомогнали познавателното и игрово обучение на децата.

**МЕДИЦИНСКО ОБСЛУЖВАНЕ**

В ЧДГ „ФАМИЛИЯ” ежедневно присъства медицинска сестра. Освен това всички служители

са обучени да дават първа медицинска помощ.

При редовния сутрешен преглед, ако медицинската сестра установи, че детето не се чувства добре,

или има признаци на разболяване, родителите биват уведомени незабавно. Родителите е

необходимо да заведат веднага детето на лекар, за да се предпише и осигури лечение вкъщи до

пълното му излекуване.

Когато детето е заразно болно, то НЕ може да посещава детска градина. Трябва да бъдем уведомени за заболяването, за да можем да съобщим на родителите на останалите деца. Дете, прекарало заразно заболяване, се допуска само при условие, че инкубационният период е приключил и лекуващият лекар удостовери с документ, че е клинично здраво.

В ЧДГ „ФАМИЛИЯ” не се допуска дете, което е с вероятно заразно заболяване, което трябва

да бъде установено от лекуващия лекар;

● има варицела или друг вид шарка;

● е повърнало след пристигане в детската градина;

● има стомашно неразположение;

● има конюнктивит;

● има бактериална инфекция като стрептококов фарингит и др.;

● има повишена температура с неустановени причини;

● има обрив по тялото, който може да се окаже инфекциозен;

● има сериозен дихателен проблем;

Детето с гореописаните признаци се отделя от останалите деца и се наблюдава от медицинската

сестра и от член на персонала, докато родителите пристигнат. При инфекциозно заболяване в частна детска градина „ФАМИЛИЯ”, всички родители се уведомяват чрез писмо.

**БОЛЕДУВАНЕ**

Всяко дете постъпва в ЧДГ „ФАМИЛИЯ” с личен здравен картон (или му се прави такъв),

който се попълва от медицинското лице. Родителят предоставя подробна информация на директора относно специфични заболявания и алергии на детето, както и определени храни и медикаменти, които не бива да приема.

При необходимост от оказване на първа медицинска помощ детска градина „ФАМИЛИЯ”

разполага с необходимите за това медикаменти, които се съхраняват на недостъпно за децата място.

Ако детето се разболее или с него се случи инцидент, родителите биват уведомени по телефона за

неговото състояние от медицинската сестра или учител.

На децата не се дават лекарства за лечение на вирусни и бактериални инфекции – антибиотици,

противовирусни препарати, хомеопатични и билкови екстракти, капки за нос и др.

За нас е от изключително значение в детската градина да се приемат напълно здрави деца и поради

тази причина:

1. При по-специфични заболявания /алергии/ е необходимо да се представи медицински документ от лекар специалист /алерголог, пулмолог и т.н./;

2. След всяко боледуване е нужна бележка от лекар, че детето е клинично здраво;

3. При отсъствие на детето от детската градина за повече от 10 дни се представя медицинска

бележка от личния лекар за липсата на контакт със заразно болни;

4. При отсъствие на детето от детска градина за повече от 30 дни по епидемични показания се

представя еднократен отрицателен резултат от изследване за патогенни чревни бактерии и

отрицателен резултат от носен секрет за отсъствието на инфекция.

5. При отсъствие повече от 2 месеца и еднократен отрицателен резултат за чревни паразити.

Не се дават лекарства без изричното съгласие на родителите. Такова съгласие се изисква, когато

детето получи:

● внезапна висока температура;

● остри болки в стомаха;

● силно главоболие;

● разстройство;

● тежка и внезапна проява на алергичен пристъп.

Всички лекарства се дават перорално. Детето се отделя от другите деца.

**МЕРКИ ЗА БЕЗОПАСНОСТ**

Всяка сутрин, преди пристигането на децата, медицинското лице проверява за реда и чистотата в

помещенията, както и за всички потенциални рискове, които застрашават здравето и сигурността им.

Всички препарати, опасни за децата, се съхраняват далеч от тях в заключени шкафове.

Масите се почистват добре преди и след хранене и работа.

Не се поставят излишни предмети и мебели до изходите и по коридорите.

Персоналът и децата редовно измиват ръцете си.

Персоналът е отговорен за сигурността и физическото благополучие на децата, като се задължава

никога да не ги оставя без надзор.

Облеклото, пижамите и обувките на децата трябва да бъдат подходящи за атмосферните условия и

за динамичното ежедневие в детската градина. Родителите осигуряват комплект резервни дрехи за

случаите, когато детето има нужда да бъде преоблечено. Спалното бельо се предоставя от детската

градина, подменя се веднъж седмично и се изпира от специализирана обществена пералня.

В раницата на детето трябва да има слънцезащитен крем, шапка (в зависимост от сезона), шал,

ръкавици, слънчеви очила (ако детето ползва), памперси и хавлия (в случай на необходимост).

Използват се мебели, подходящи за деца в ранна възраст.

Нестабилното оборудване се ремонтира или отстранява.

Не се оставят открити контакти.

Храната се съхранява в подходящи съдове, отговарящи напълно на санитарните изисквания.

Храни, които съдържат костилки или семки, се почистват от такива.

Персоналът е уведомен за деца с алергии, които биват наблюдавани всеки ден.

Ако непознато за членовете на персонала лице дойде да вземе детето, родителите биват уведомени по телефона за създалата се ситуация. Лицата, упълномощени да вземат детето, се легитимират и се подписват на предоставена им бланка.

В случай на пожар сградата се евакуира (по план). Персоналът извежда децата на безопасно място

до приключване на инцидента.

Провеждат се противопожарни тренировки с децата и членовете на персонала. ЧДГ „ФАМИЛИЯ” разполага с прахови и водни пожарогасители, които са поставени на всеки етаж.

Служителите са инструктирани и могат да боравят с тях. Редовно се проверява изправността на

пожарогасителите.

ЧДГ „ФАМИЛИЯ” не осигурява едногодишна Застраховка Живот.

Детската градина разполага с външно видеонаблюдение и СОТ .

**ФИНАНСОВИ УСЛОВИЯ - МЕСЕЧНИ ТАКСИ**

Такса „Обучение” на детето обхваща образователния процес в детската градина.

Таксата е фиксирана и се заплаща независимо от броя на посещенията. При първоначално

сключване на Договор, таксата се преизчислява пропорционално на оставащите работни дни до края

на текущия месец, изчислена на база 20 работни дни в месеца.

Такса „Храна” се изчислява на база дни посещения:

**ПОСЕЩЕНИЯ**

Месечната такса се заплаща от 1-во до 5-то число на текущия месец. Родителите получават

уведомително послание за дължими суми в първия работен ден на текущия месец.

При не плащане на месечната такса в указания срок, на 5-то число родителите получават второ

уведомително (напомнително) за дължимата сума. В случай че месечната такса не бъде

платена до 6-то число на текущия месец, родителите получават уведомително писмо, че на 7-мо

число детето няма да бъде прието в детското заведение.

**ДОПЪЛНИТЕЛНИ ТАКСИ**

***ТАКСА „УЧЕБНИ МАТЕРИАЛИ И ПОМАГАЛА”***

Заплаща се еднократно в началото на всяка учебна година за индивидуални учебни материали и

помагала за детето.

***ТАКСА “МАТЕРИАЛНА БАЗА И КОНСУМАТИВИ”***

Заплаща се еднократно за целия период на образователната степен и се равнява на половината от

месечната такса „Обучение” и „Храна”. Тя се дължи при подписване на първи договор и не подлежи

на възстановяване.

***ТАКСА “ВЗАИМОДЕЙСТВИЕ В ЕЛЕКТРОННА СРЕДА“***

Прилага се при затваряне на детската градина със заповед на държавен орган и налагането на

принудителна противоепидемична изолация на децата. Действието на тази такса отменя

задължението по такса „Обучение“ за периода на заповедта.

***ЦЕНА ЗА ИЗВЪНРЕДЕН ПРЕСТОЙ***

В случай на необходимост детето да остане в детската градина след края на работния ден,

допълнителният престой се заплаща при цена 20 лева за час. Размерът на допълнителната сума,

която се дължи, се добавя към дължимата стандартна месечна такса.

Ако детето посещава детската градина в период, заявен като отсъствие, родителите дължат пълната

дневна такса за тези дни.

При липсата на уведомление от страна на родителите, се дължи пълния размер на дневната такса,

независимо дали детето е посещавало детската градина или не.

***ОТСТЪПКИ***

● При еднократно заплащане за учебна година (01.09 - 30.06) отстъпка 10% от такса

„Обучение”, платима до 01.09. на текущата година.

● При заплащане на две равни вноски за учебната година (01.09.-30.06.) отстъпка 5% от такса

„Обучение”, платима до 01.09 и до 15.01. на текущата година.

● При заплащане на три равни вноски за учебната година (01.09.- 30.06.) отстъпка 3% от такса

„Обучение”, платима до 01.09, до 01.12 и до 01.03. на текущата година.

● При записване на повече от едно дете от семейство в детското заведение таксата за първото

дете се намалява с 15%, а второто заплаща пълната Такса „Обучение”.

● Родителите имат право да ползват една от двете отстъпки (или годишна такса , или такса

второ дете), но не и двете едновременно.

● При заявено отсъствие на детето за един месец, се заплаща по 300лв на месец

за запазване на мястото.

НАЧИНИ НА ПЛАЩАНЕ

Плащането може да бъде осъществено по следните начини:

Начин на плащане указания **В БРОЙ**

В административния офис на частна детска градина „ФАМИЛИЯ” – ЕООД .

Работно време: 8.00 - 17.00 часа

***ЛИЦА ЗА КОНТАКТ - ДИРЕКТОР НА ДЕТСКАТА ГРАДИНА***

Директорът е на разположение на родителите по всяко време и във връзка с всякакви въпроси,

свързани с техните деца.

Мария Шурупова

Тел.:0878202987